b'\n_START_ARTICLE_\nVerokortti\n_START_PARAGRAPH_\nVerokortti on asiapaperi, jonka tietojen mukaan palkanmaksaja toimittaa palkasta ennakonpid\xc3\xa4tyksen verottajalle. _NEWLINE_Verohallinto toimittaa verokortin vuosittain automaattisesti kaikille yli 15-vuotiaille suomalaisille. Ehdotettua veroprosenttia voi vuoden aikana muuttaa itse. Vuonna 2013 yli 63 prosenttia kaikista verokorttimuutoksista tehtiin verkossa. Verokortti annetaan erikseen p\xc3\xa4\xc3\xa4- ja sivutoimea varten. Kortissa on useimmiten kaksi prosenttilukua, perus- ja lis\xc3\xa4prosentti. Kortissa on tuloraja, jonka ylitt\xc3\xa4v\xc3\xa4t tulot verotetaan lis\xc3\xa4prosentilla._NEWLINE_Ennakonpid\xc3\xa4tyst\xc3\xa4 varten tarvittavat verokortit tulivat k\xc3\xa4ytt\xc3\xb6\xc3\xb6n vuonna 1989.\n_START_SECTION_\nVeroprosentin m\xc3\xa4\xc3\xa4r\xc3\xa4ytyminen\n_START_PARAGRAPH_\nMaksettavan veron m\xc3\xa4\xc3\xa4r\xc3\xa4 m\xc3\xa4\xc3\xa4r\xc3\xa4ytyy maksajan vuoden aikana saamien tulojen perusteella. Vero pid\xc3\xa4tet\xc3\xa4\xc3\xa4n heti tulon saamisen yhteydess\xc3\xa4, useimmiten suoraan palkasta. Koska pid\xc3\xa4tett\xc3\xa4v\xc3\xa4 summa m\xc3\xa4\xc3\xa4r\xc3\xa4ytyy lopullisesti vasta verovuoden p\xc3\xa4\xc3\xa4tytty\xc3\xa4, puhutaan ennakonpid\xc3\xa4tyksest\xc3\xa4. Verokortissa automaattisesti ehdotettu ennakonpid\xc3\xa4tysprosentti olettaa, ett\xc3\xa4 maksajan tulot ovat samat kuin edellisen\xc3\xa4 verovuonna._NEWLINE_Verokortin ennakonpid\xc3\xa4tysprosenttien m\xc3\xa4\xc3\xa4ritt\xc3\xa4minen perustuu valtion tuloveroasteikkoon, lis\xc3\xa4prosenttiasteikkoon ja kunnallisveroon, muita veroluonteisia maksuja ovat muun muassa kirkollisvero ja el\xc3\xa4kemaksut._NEWLINE_Verokortissa m\xc3\xa4\xc3\xa4ritell\xc3\xa4\xc3\xa4n tulolle perusprosentti jatkuvaa, tasaista tuloa varten, sek\xc3\xa4 lis\xc3\xa4veroprosentti yksitt\xc3\xa4isi\xc3\xa4 suurempia tuloja varten. Oletettu vuoden aikana tienattava summa, johon perusprosentti perustuu, toimii my\xc3\xb6s verokortissa m\xc3\xa4\xc3\xa4riteltyn\xc3\xa4 tulorajana. Jos henkil\xc3\xb6 tienaa enemm\xc3\xa4n kuin tulorajan verran, yli menev\xc3\xa4\xc3\xa4 summaa verotetaan korkeamman lis\xc3\xa4prosentin perusteella. Tuloraja voidaan m\xc3\xa4\xc3\xa4ritt\xc3\xa4\xc3\xa4 palkkakausikohtaisesti, jolloin tuloraja m\xc3\xa4\xc3\xa4rittyy kuukaudessa, viikossa ja p\xc3\xa4iv\xc3\xa4ss\xc3\xa4 ansaittavalle summalle, tai tulolle voidaan m\xc3\xa4\xc3\xa4ritt\xc3\xa4\xc3\xa4 vuosituloraja, jolloin koko tuloa aletaan verottaa lis\xc3\xa4veroprosentilla sen j\xc3\xa4lkeen, kun arvioitu koko vuoden tulo on ylittynyt._NEWLINE_Perusprosenttia m\xc3\xa4\xc3\xa4ritt\xc3\xa4ess\xc3\xa4\xc3\xa4n verottaja tekee verov\xc3\xa4hennyksi\xc3\xa4 valtionveroa ja kunnallisveroa varten. Valtiolle menev\xc3\xa4 vero m\xc3\xa4\xc3\xa4ritell\xc3\xa4\xc3\xa4n tuloveroasteikon avulla: verottaja tekee v\xc3\xa4hennyksi\xc3\xa4 tulojen m\xc3\xa4\xc3\xa4r\xc3\xa4\xc3\xa4n ennen tuloveroasteikon k\xc3\xa4ytt\xc3\xb6\xc3\xa4. Esimerkiksi henkil\xc3\xb6n bruttopalkasta (palkka ennen veroja) voidaan v\xc3\xa4hent\xc3\xa4\xc3\xa4 ty\xc3\xb6matkakuluja tai asuntolainen korkokuluja. Verov\xc3\xa4hennysten j\xc3\xa4lkeen j\xc3\xa4\xc3\xa4v\xc3\xa4st\xc3\xa4 summasta lasketaan maksettavan veron prosentti. _NEWLINE_Kunnallisveroprosenttia k\xc3\xa4ytet\xc3\xa4\xc3\xa4n m\xc3\xa4\xc3\xa4ritt\xc3\xa4m\xc3\xa4\xc3\xa4n kunnille menev\xc3\xa4 vero, v\xc3\xa4hennyksi\xc3\xa4 tehd\xc3\xa4\xc3\xa4n kuten valtionverossa tulojen m\xc3\xa4\xc3\xa4r\xc3\xa4\xc3\xa4n ja veron m\xc3\xa4\xc3\xa4r\xc3\xa4\xc3\xa4n._NEWLINE_Lis\xc3\xa4prosentin m\xc3\xa4\xc3\xa4ritt\xc3\xa4minen perustuu lis\xc3\xa4prosenttiasteikkoon. Asteikon osoittamaan prosenttilukuun lis\xc3\xa4t\xc3\xa4\xc3\xa4n kunnallisveroprosentti, kirkollisveroprosentti, sairaanhoitomaksu ja p\xc3\xa4iv\xc3\xa4rahamaksu. V\xc3\xa4hennyksi\xc3\xa4 ei tehd\xc3\xa4.\n_START_SECTION_\nTulorajan ylittyminen\n_START_PARAGRAPH_\nLis\xc3\xa4prosentti on yleens\xc3\xa4 toistakymment\xc3\xa4 prosenttia korkeampi kuin perusprosentti. Lis\xc3\xa4prosentti on m\xc3\xa4\xc3\xa4ritetty niin, ett\xc3\xa4 ennakonpid\xc3\xa4tys on usein hyvin l\xc3\xa4hell\xc3\xa4 oikeaa veron m\xc3\xa4\xc3\xa4r\xc3\xa4\xc3\xa4, vaikka tekisi esimerkiksi ylit\xc3\xb6it\xc3\xa4.'